TFM ร่วง 4% หวั่น Q4 โลว์ซีซั่น ฉุดผลงานอ่อนตัว
TFM ร่วง 4% ลงมาที่ 10.90 บ. หวั่นไตรมาส 4/65 เป็นช่วงโลว์ซีซั่น ฉุดผลงานอ่อนตัว ก่อนฟื้นตัวในไตรมาส 1/66
TFM ร่วง 4% หวั่นไตรมาส 4/65 เป็นช่วงโลว์ซีซั่น ฉุดผลงานอ่อนตัว ก่อนฟื้นตัวในไตรมาส 1/66
18 ม.ค. 2566

ผู้สื่อข่าวรายงานว่า วันนี้ (18 ม.ค.66) ราคาหุ้นบริษัท ไทยยูเนี่ยน ฟีดมิลล์ จำกัด (มหาชน) หรือ TFM ล่าสุด ณ เวลา 15:17 น. อยู่ที่ระดับ 10.90 บาท ลบ 0.50 บาทหรือ 4.39% สูงสุดที่ระดับ 11.30 บาท ต่ำสุดที่ระดับ 10.70 บาท ด้วยมูลค่าซื้อขาย 6.39 ล้านบาท

ทั้งนี้ นางสาวธรีทิพย์ วงษ์แสงไพบูลย์ ผู้อำนวยการอาวุโส บล.กสิกรไทย กล่าวว่า ราคาหุ้น TFM ที่ปรับตัวลงมา คาดนักลงทุนอาจกังวลต่อผลประกอบการในไตรมาส 4/65 อ่อนตัวลงเมื่อเทียบกับไตรมาส 3/65 เนื่องจากเป็นช่วงโลว์ซีซั่นของการเลี้ยงกุ้งในประเทศไทย ส่งผลให้ยอดขายลดลง แต่คาดจะฟื้นตัวดีขึ้นได้ในช่วงปลายไตรมาส 1/66 ถึงไตรมาส 2/66
อย่างไรก็ตามมองนักลงทุนก็อาจจะเล่นบนผลการดำเนินงานที่ยังไม่เห็นการฟื้นตัวในขณะนี้ ส่วนราคาวัตถุดิบ อย่างข้าวโพด ถั่วเหลือง กากถั่วเหลือง ก็เริ่มเห็นการฟื้นตัวขึ้นมา ก็อาจเข้ามากดดันต้นทุนได้ แต่มองว่าไม่ได้มีนัยสำคัญมากนัก เนื่องด้วยการเปิดประเทศ ส่งผลดีต่อดีมานด์ และราคาอาหารสัตว์ก็ยังอยู่ในระดับที่ดี ยังแนะนำซื้อ ให้ราคาเป้าหมายที่ 12.30 บาท